मेडिकल छात्रों के पर्स भी रखवाए एग्जाम हॉल में कान भी चैक किए
यूनिवर्सिटी केंद्र पर पहली बार एमबीबीएस परीक्षा शुरू
भास्कर संवाददाता | उज्जैन
विक्रम यूनिवर्सिटी के केंद्र पर शनिवार से मेडिकल विद्यार्थियों की परीक्षा शुरू हो गई। नकल रोकने के लिए पहली बार यूनिवर्सिटी कैंपस स्थित फिजिक्स डिपार्टमेंट को केंद्र बनाया है। नकल रोकथाम के लिए एमबीबीएस के विद्यार्थियों को सख्त चेकिंग से गुजरना पड़ा। उनके जूते-मोजे खुलवा कर चेकिंग की गई। छात्रों के पर्स भी बाहर ही रखवा लिए गए। कोई माइक्रो डिवाइस या अत्याधुनिक यंत्र न हो, इसके लिए एग्जाम हॉल में विद्यार्थियों के कान भी जांचे गए।
दोपहर तीन बजे से फिजिक्स डिपार्टमेंट में एमबीबीएस थर्ड प्रोफ. पार्ट-2 के विद्यार्थियों की परीक्षा शुरू हुई। परीक्षा से पहले गेट पर ही प्राध्यापकों व अन्य कर्मचारियों ने चेकिंग की। एमबीबीएस की परीक्षा में एटीकेटी सहित कुल 93 विद्यार्थी शामिल हो रहे हैं। शनिवार को सभी नियमित 78 विद्यार्थी शामिल हुए। शनिवार को नकल प्रकरण नहीं बना।
बोर्ड परीक्षा: 88 में भी 9 विद्यार्थी रहे अनुपस्थित: इधर 12वीं में विशिष्ट भाषा संस्कृत विषय का पेपर हुआ। जिले में कुल 88 विद्यार्थी विशिष्ट भाषा संस्कृत विषय से संबंधित हैं। इनमें से भी 9 विद्यार्थी शनिवार को हुई परीक्षा में अनुपस्थित रहे।
केंद्रीय विद्यालय में माध्यमिक कक्षाओं की परीक्षा शुरू: केंद्रीय विद्यालयों में भी माध्यमिक कक्षाओं की परीक्षा शनिवार से शुरू हो गई। सोमवार से प्राथमिक कक्षाओं की परीक्षा का दौर शुरू होगा।
एग्जाम हॉल के बाहर गेट पर परीक्षार्थियों के पर्स चैक करते शिक्षक।
hin_Deva hin_Deva bho_Deva hin_Deva hin_Deva hin_Deva hin_Deva hin_Deva